**PROGRAM**

**POTICANJA DIGITALNE TRANSFORMACIJE MALOG GOSPODARSTVA I POTICANJA KONKURENTNOSTI I RAZVOJA MALOG GOSPODARSTVA U IKT SEKTORU U ISTARSKOJ ŽUPANIJI U 2023. GODINI**

1. **OPĆI UVJETI**

Članak 1.

Ovim se Programom poticanja digitalne transformacije malog gospodarstva i poticanja konkurentnosti i razvoja malog gospodarstva u IKT sektoru u Istarskoj županiji u 2023. godini (u daljnjem tekstu: Program) utvrđuju opći uvjeti, kriteriji, namjena potpora, te postupak odobravanja bespovratnih potpora i obveze korisnika potpore.

Članak 2.

Za provedbu ovog Programa zadužuje se Upravni odjel za gospodarstvo (u daljnjem tekstu: Upravni odjel) koji provodi postupak dodjele potpore.

Članak 3.

Istarska županija u cilju poticanja digitalne transformacije malog gospodarstva i poticanja konkurentnosti i razvoja malog gospodarstva u IKT sektoru, osigurava financijska sredstva u vidu nepovratnih potpora u ukupnom iznosu od 142.997,54 eura u Proračunu Istarske županije za 2023. godinu, na pozicijama 236510.01 i 236509, razdjela 014. Upravni odjel za gospodarstvo.

 Članak 4.

Prava na nepovratne potpore iz ovog Programa ostvaruju se kroz provedbu “Javnog natječaja IKT potpore – Istarska županija 2023.“ (u daljnjem tekstu: Javni natječaj), sukladno predviđenim proračunskim sredstvima za tekuću godinu:

Nepovratne potpore male vrijednosti dodijelit će se za realizaciju sljedećih mjera:

Mjera 1. *DIGITALNA TRANSFORMACIJA MALOG GOSPODARSTVA*

*Mogu se prijaviti svi subjekti malog gospodarstva koji udovoljavaju uvjetima prihvatljivih prijavitelja i zajedničkim uvjetima dodjele nepovratnih potpora (vidi čl. 5.)*

– ukupan fond za Mjeru 1. iznosi 70.000,00 eura

**1.1. Uvođenje novih tehnologija i tehnoloških rješenja za jačanje digitalizacije poslovanja**

**1.2. Jačanje digitalnih vještina zaposlenika**

Mjera 2. *POTICANJE KONKURENTNOSTI I RAZVOJA MALOG GOSPODARSTVA U PODRUČJU IKT SEKTORA*

*Mogu se prijaviti samo subjekti malog gospodarstva iz* ***IKT sektora*** *koji udovoljavaju uvjetima prihvatljivih prijavitelja i zajedničkim uvjetima dodjele nepovratnih potpora (vidi čl. 5.).*

– ukupan fond za Mjeru 2. iznosi 72.997,54 eura

**2.1. Sufinanciranje istraživanja i razvoja novih IKT proizvoda/usluga**

**2.2. Sufinanciranje daljnjeg rasta i razvoja postojećih IKT proizvoda/usluga**

Članak 5.

Korisnici mjera iz ovog Programa mogu biti subjekti malog gospodarstva utvrđeni Zakonom o poticanju razvoja malog gospodarstva („Narodne novine broj 29/02, 63/07, 53/12, 56/13 i 121/16) i Zakonom o zadrugama (Narodne novine 34/11, 125/13, 76/14, 114/18, 98/19) koji su u cijelosti u privatnom vlasništvu te posluju i imaju registrirano sjedište na području Istarske županije izuzev trgovačkih društava kojima je Istarska županija osnivač ili ima vlasnički udjel u temeljnom kapitalu. Korisnik potpore mora poslovati i imati registrirano sjedište na području Istarske županije, te imati najmanje 1 zaposlenog na neodređeno vrijeme, puno radno vrijeme, pri čemu se zaposlenom osobom smatra i vlasnik/ica.

Pravo na potporu ne mogu ostvariti privredni subjekti u stečaju ili postupku likvidacije (zatvaranja) te privredni subjekti u blokadi.

Podnositelj zahtjeva nema pravo na potporu ukoliko je za istu namjenu primio potporu iz drugih izvora.

Prijavu mogu podnijeti subjekti malog gospodarstva:

* koji imaju sjedište i obavlja djelatnost na području Istarske županije,
* koji nemaju evidentiran dug po osnovi javnih davanja o kojima službenu evidenciju vodi Porezna uprava,
* koji imaju podmirene obaveze prema Istarskoj županiji s osnove županijskih poreza
* koji su u skladu s odredbama Zakona o poticanju razvoja malog gospodarstva (NN 29/02, 63/07, 53/1., 56/13 i 121/16) ili Zakonom o zadrugama (Narodne novine 34/11, 125/13, 76/14, 114/18, 98/19)
* koji su u skladu s Odredbama o potporama male vrijednosti (UREDBA KOMISIJE (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore),
* korisnik potpore mora imati najmanje jednog (1) zaposlenog na neodređeno vrijeme na puno radno vrijeme, pri čemu se zaposlenom osobom smatra i vlasnik/ica,
* koji imaju podmirene obveze prema zaposlenicima (potvrđuje se Skupnom izjavom)
* projekt ulaganja koji je prijavljen za dodjelu bespovratnih sredstava mora se provoditi na području Istarske županije
* koji zadovoljavaju uvjet vezan za osnovnu djelatnost prema Nacionalnoj klasifikaciji djelatnosti (NKD 2007) sukladno uvjetima Programa i Javnog natječaja

Za svaku mjeru u Javnom natječaju posebno je definirano tko spada u prihvatljive prijavitelje prema Odluci o Nacionalnoj klasifikaciji djelatnosti 2007. - NKD 2007. (NN 58/07 i 72/07)

MJERA 1. DIGITALNA TRANSFORMACIJA MALOG GOSPODARSTVA

**Prijavitelji**

Prihvatljivi prijavitelji za mjeru 1. mogu biti subjekti malog gospodarstva utvrđeni Zakonom o poticanju razvoja malog gospodarstva („Narodne novine broj 29/02, 63/07, 53/1., 56/13 i 121/16) ili Zakonom o zadrugama (Narodne novine 34/11, 125/13, 76/14, 114/18, 98/19) osim onih koji su prema Odluci o Nacionalnoj klasifikaciji djelatnosti 2007. - NKD 2007. (NN 58/07 i 72/07) registrirani za:

* **Područje A:** Poljoprivreda, šumarstvo i ribarstvo
* **Područje K:** Financijske djelatnosti i djelatnosti osiguranja
* **Područje L:** Poslovanje nekretninama
* **Područje R:** Umjetnost, zabava i rekreacija, odjeljak 92. Djelatnosti kockanja i klađenja.
* **Područje S:** Ostale uslužne djelatnosti, odjeljak 94 Djelatnosti članskih organizacija

Mjera 2. POTICANJE KONKURENTNOSTI I RAZVOJA MALOG GOSPODARSTVA U PODRUČJU IKT SEKTORA

**Prijavitelji - *Mogu se prijaviti samo subjekti malog gospodarstva iz IKT sektora***

Prihvatljivi prijavitelji za mjeru 2. mogu biti subjekti malog gospodarstva utvrđeni Zakonom o poticanju razvoja malog gospodarstva („Narodne novine broj 29/02, 63/07, 53/1., 56/13 i 121/16) ili Zakonom o zadrugama (Narodne novine 34/11, 125/13, 76/14, 114/18, 98/19) kojima je osnovna djelatnost jedna od dolje navedenih iz razreda Nacionalne klasifikacije djelatnosti – NKD 2007 (NACE Rev.2):

C 26.2 Proizvodnja računala i periferne opreme:

C 26.20 Proizvodnja računala i periferne opreme

C 26.3 Proizvodnja komunikacijske opreme:

C 26.30 Proizvodnja komunikacijske opreme

J 58.2 Izdavanje softvera:

J 58.21 Izdavanje računalnih igara

J 58.29 Izdavanje ostalog softvera

J 61 Telekomunikacije:

J 61.1 Djelatnosti žičane telekomunikacije

J 61.2 Djelatnosti bežične telekomunikacije

J 61.3 Djelatnosti satelitske komunikacije

J 61.9. Ostale telekomunikacijske djelatnosti

J 62.0 Računalno programiranje, savjetovanje i djelatnosti povezane s njima:

J 62.01 Računalno programiranje

J 62.02 Savjetovanje u vezi s računalima

J 62.03 Upravljanje računalnom opremom i sustavom

J 62.09 Ostale uslužne djelatnosti u vezi s informacijskom tehnologijom i računalima

J 63 Informacijske uslužne djelatnosti:

J 63.1 Obrada podataka, usluge poslužitelja i djelatnosti povezane s njima; internetski portali

J 63.11 Obrada podataka, usluge poslužitelja i djelatnosti povezane s njima

J 63.12 Internetski portali

S 95.1 Popravak računala i komunikacijske opreme:

S 95.11 Popravak računala i periferne opreme

S 95.12 Popravak komunikacijske opreme

Izuzetak su prijavitelji kojima osnovna djelatnost nije jedna od navedenih, ali su većinu prihoda u prethodnoj godini ostvarili iz jedne od prihvatljivih djelatnosti. Navedeno se dokazuje odgovarajućim dokazom iz poslovnih knjiga, na primjer bruto bilanca, analitika kartice prihoda.

Korisnici po ovom Javnom natječaju ne mogu biti poduzetnici koji se bave:

proizvodnjom oružja, streljiva, vojne i policijske opreme;

kockarnice, kladionice i slične djelatnosti;

proizvodnjom, preradom i distribucijom duhana;

poslovanjem s nekretninama;

provođenjem pokusa nad životinjama;

benzinske postaje;

prodajni auto saloni;

Banke i ostale nebankovne financijske institucije (poput mirovinskih fondova, osiguravateljnih institucija, investicijskih fondova, državne i od države sponzorirane financijske institucije i sl.)

pravnom djelatnosti

poljoprivrednim djelatnostima

djelatnostima ribarstva i akvakulture

Po ovom Programu nije moguće financirati nabavu motornih vozila.

O prihvatljivosti troškova odlučuje Povjerenstvo.

**II. JAVNI NATJEČAJ I KRITERIJI DODJELE POTPORA**

Članak 6.

**1. Javni natječaj IKT potpore – Istarska županija 2023.**

Prioritet ovog Javnog natječaja je putem ciljanih potpora jačati konkurentnost i poticati digitalnu transformaciju subjekata malog gospodarstva, te biti podrška razvoju IKT sektora u Istarskoj županiji.

Ciljevi ovog Javnog natječaja su:

poticanje usvajanja i upotrebe IKT, te podrška pri ulaganju u digitalizaciju poslovanja kod malog gospodarstva

poticanje malog gospodarstva da razvijaju i unaprijede poslovanje putem digitalne transformacije

povećanje učinkovitosti poslovanja i konkurentnosti malog gospodarstva u IKT sektoru

poticanje inovacija i ubrzanje poslovnih procesa kroz primjenu informatičke tehnologije

edukacija zaposlenika o novim tehnologijama

U nastavku su objašnjeni prihvatljivi troškovi po mjerama.

**MJERA 1.  *DIGITALNA TRANSFORMACIJA MALOG GOSPODARSTVA***

**1.1. UVOĐENJE NOVIH TEHNOLOGIJA I TEHNOLOŠKIH RJEŠENJA ZA JAČANJE DIGITALIZACIJE POSLOVANJA**

Cilj ove podmjere je poticanje subjekata malog gospodarstva na uvođenje novih ili nadogradnju postojećih tehnologija i tehnoloških rješenja u svrhu digitalne transformacije poslovnih subjekata, jačanja njihove tržišne pozicije, povećanja prodajnih prilika i podizanja konkurentnosti.

Prihvatljivi su, troškovi poput:

* **Nabava i/ili izrada mobilne ili web aplikacije**
* trošak razvoja nove mobilne ili web aplikacije po mjeri poduzetnika (uključujući programiranje, instalaciju i testiranje)
* trošak nabave/najma mobilne ili web aplikacije (koja je dostupna na tržištu i nije izrađena po mjeri), uključujući konfiguraciju za potrebe korisnika i instalaciju (najam aplikacije je prihvatljiv najdulje do 12 mjeseci)
* trošak integracije novog modula u postojeću mobilnu ili web aplikaciju
* **Nabava ili unapređenje e-trgovine/m-trgovine**
* sufinancira se nabava nove ili unaprjeđenje postojeće e-trgovine/m-trgovine *Ne prihvaćaju se troškovi izrade web stranica koja služi isključivo u informativne i promotivne svrhe.*
* **Uvođenje novih IKT rješenja ili nadogradnja postojećih IKT rješenja za digitalizaciju i optimizaciju proizvodnih i/ili uslužnih radnih procesa**

*Kod nadogradnje postojećih IKT rješenja, potpora se daje samo za investicije koje nadograđuju postojeće IKT rješenje na način da čine funkcionalnu cjelinu i povećaju ekonomičnost proizvodnih i/ili uslužnih radnih procesa (Dodatno pojašnjenje: Istarska županija neće sufinancirati nadogradnju postojećeg IKT rješenja koje nakon nadogradnje nije funkcionalno i zahtjeva dodatna ulaganja.).*

* trošak nabave/najma standardnog ili softvera po mjeri uključujući instalaciju, programiranje i/ili konfiguraciju za potrebe korisnika poput DSM, ERP, CMS, ECM, CAD, CRM, CAM i sl. (sufinancira se najam softvera do godine dana)

*Uvjet za nabavu/najam softvera je da predstavlja novitet u poslovanju poduzetnika i da ispunjava osnovne ciljeve ovog javnog natječaja. (Primjer neprihvatljivih troškova je nabava/najam softvera koji se koristi u redovnom radu i ne predstavlja novitet za prijavitelja, operativni sustavi, antivirusni programi, sl.)*

* licence za nadogradnju softvera (trajne ili najam do godine dana ali ne smiju biti povezani s uobičajenim redovnim godišnjim troškovima korisnika –npr. licence koje se obnavljaju svake godine)
* izdaci za manje infrastrukturne radove potrebne za uvođenje IT sustava (npr. umrežavanje opreme, strukturno kabliranje, konstrukcija server sobe i sl.) za koje nije potrebna građevinska dozvola niti potvrda glavnog projekta.
* izdaci za ostalu opremu i uređaje potrebne isključivo za izravne prihvatljive aktivnosti (UPS, aktivna i pasivna mrežna oprema, mrežni ormar/rack itd.)
* nabava hardvera – prihvatljivi su troškovi nabave računalne i komunikacijske opreme, uključujući i instaliranje, programiranje i/ili konfiguraciju isključivo za potrebe uvođenja novih IKT rješenja ili nadogradnju postojećih rješenja s objašnjenjem u sklopu prijave za što će se koristiti.

*Primjer neprihvatljivih troškova: računalo za novozaposlenu osobu ili npr. novo računalo za svaki nabavljeni softver, nabavka računalne opreme bez dodane vrijednosti u smislu digitalne transformacije poduzeća (računala, plotera, pisača, tableta i sl.).* *Sufinancira se samo nova oprema.*

* Trošak nabave softvera, usluga i infrastrukture u oblaku (uključuje najam poslužitelja i ostale infrastrukture, korištenje servisa u oblaku, najam i pretplata za usluge u oblaku, usluge obrade podataka i usluge pohrane podataka – najam je prihvatljiv najdulje do 12 mjeseci).

*Nabava softvera, hardvera i infrastrukture u oblaku sufinancira se samo krajnjim korisnicima, odnosno nije dozvoljeno davanje u najam trećim osobama i preprodaja subvencioniranih stavki.*

**1.2. JAČANJE DIGITALNIH VJEŠTINA ZAPOSLENIKA**

Cilj ove podmjere je poticanje mikro, malih i srednjih poduzetnika na provođenje aktivnih mjera usavršavanja i osposobljavanja u digitalnim vještinama s ciljem poboljšanja digitalnih vještina zaposlenika i kvalitetnije pripreme za digitalnu transformaciju poslovnog subjekta.

Potpora se dodjeljuje za aktivnosti usavršavanja zaposlenika za primjenu novih digitalnih vještina i tehnoloških rješenja u području digitalnog poslovanja:

* programi edukacije
* on-line predavanja
* in-house seminari za djelatnike prijavitelja i sl.

*Putni troškovi i dnevnice nisu prihvatljivi troškovi.*

**Mjera 2. *POTICANJE KONKURENTNOSTI I RAZVOJA MALOG GOSPODARSTVA U PODRUČJU IKT SEKTORA***

Istarska županija ciljanim potporama potiče jačanje konkurentnosti i razvoj malog gospodarstva u području IKT sektora na području Istarske županije. Mjera 2. je usmjerena na poticanje razvoja novih i/ili postojećih IKT proizvoda/usluga.

Najniži iznos potpore po ovoj mjeri je 1.000,00 eura, a najviši iznos je 6.000,00 eura. Potpora može iznositi maksimalno do 50% vrijednosti prihvatljivih troškova.

**2.1. SUFINANCIRANJE ISTRAŽIVANJA I RAZVOJ NOVIH IKT PROIZVODA/USLUGA**

Cilj podmjere: Poduprijeti nove ideje i tehnologije koje razvijaju poslovni subjekti iz IKT sektora. Nove ideje mogu biti u digitalnom (programi, skripte, aplikacije) ili fizičkom obliku (prototipovi uređaja ili komponenti)

Prihvatljivi su, troškovi poput:

* + alati za razvoj, odnosno programska podrška razvoju ideje u vidu specijaliziranih programa (software)
	+ Oprema (hardware) za prototip – trošak sastavljanja prototipa u bilo kojoj fazi izrade
	+ Najam opreme ili programa (licenca) – trošak najma mora biti vezan za razvoj novih IKT proizvoda i najdulje na 12 mjeseci
	+ Vanjske usluge vezane uz razvoj novih IKT proizvoda ili demonstraciju (validacija tehnologije, testiranje, istraživanje proizvoda provedeno u laboratoriju)
	+ trošak izrade prototipa inovativnog IKT proizvoda/usluge,
	+ trošak istraživanja tržišta i konkurencije
	+ trošak testiranja s krajnjim korisnicima i prilagodba razvijanog proizvoda/usluge zahtjevima tržišta,
	+ trošak zaštite intelektualnog vlasništva
	+ trošak edukacije zaposlenika o novim tehnologijama vezanim uz poslovanje poduzeća (trošak programa edukacije, on-line predavanja, in-house seminara za djelatnike prijavitelja i sl.)
	+ i drugi troškovi koji su u skladu s ovom mjerom, sukladno odluci Povjerenstva za obradu zahtjeva

Trošak osoblja nije prihvatljiv.

**2.2. SUFINANCIRANJE DALJNJEG RASTA I RAZVOJA POSTOJEĆIH IKT PROIZVODA/USLUGA**

Cilj podmjere: Jačanje konkurentnosti IKT sektora u Istarskoj županiji poticanjem razvoja postojećih IKT proizvoda/usluga primjenom novih tehnologija i proizvodnih procesa radi postizanja novih funkcionalnosti i dodanih vrijednosti koje imaju pozitivan učinak na poslovne rezultate i rast poduzeća.

Prihvatljivi su, troškovi poput:

* nabava informatičke i druge opreme - uključuje samo nabavu strojeva, alata, opreme i računalnih programa namijenjenih isključivo za razvoj IKT proizvoda/usluge
* nabava softvera, usluga i infrastrukture u oblaku (uključuje najam poslužitelja i ostale infrastrukture, korištenje servisa u oblaku, najam i pretplata za usluge u oblaku, usluge obrade podataka i usluge pohrane podataka)
* trošak grafičkog i oblikovnog dizajna završnog proizvoda/usluge
* vanjske usluge vezane uz istraživanje, razvoj i testiranje proizvoda/usluge
* ulaganje u upravljanje i zaštitu intelektualnog i industrijskog vlasništva
* trošak integracije umjetne inteligencije u postojeće IKT proizvode/usluge
* trošak testiranja s krajnjim korisnicima i prilagodbe razvijanog proizvoda /usluge sa zahtjevima tržišta
* trošak razvoja i komercijalizacije novih funkcionalnosti postojećih proizvoda/usluga
* trošak edukacije zaposlenika o novim tehnologijama vezanim uz poslovanje poduzeća (trošak programa edukacije, on-line predavanja, in-house seminara za djelatnike prijavitelja i sl.)
	+ i drugi troškovi koji su u skladu s ovom mjerom, sukladno odluci Povjerenstva za obradu zahtjeva

Trošak osoblja nije prihvatljiv. Vanjske usluge moraju biti dokumentirane (ovisno o vrsti vanjske usluge - npr. izvještaj o obavljenoj usluzi, preslika dokumenta koji dokazuje da je usluga obavljena).

**ZAJEDNIČKI UVJETI DODJELE NEPOVRATNIH POTPORA**

Potpore male vrijednosti (de minimis potpore) dodjeljivati će se subjektima malog gospodarstva u obliku bespovratnih sredstava kao nadopune privatnom financiranju.

Nepovratne potpore se dodjeljuju za pokriće do maksimalno 50% opravdanih troškova izvršenog ulaganja. Porez na dodanu vrijednost (osim kod poduzetnika koji nije u sustavu PDV-a), te sve zakonom regulirane pristojbe nisu prihvatljiv trošak.

Troškovi se priznaju ako su nastali u razdoblju od 1. siječnja 2023. godine do predaje zahtjeva.

Troškovi moraju biti razumni, opravdani i u skladu s načelom odgovornog financijskog upravljanja, odnosno u skladu s načelima ekonomičnosti, učinkovitosti i djelotvornosti za postizanje rezultata, te biti u skladu s tržišnim cijenama.

Potpora može biti odobrena isključivo **na osnovi priloženog računa** **i dokaza o izvršenoj uplati.** Nalog za plaćanje, ugovor o operativnom leasingu, kompenzacija, cesija, te računi izdani od povezanih poduzeća se ne prihvaćaju kao dokaz o izvršenom plaćanju**.** Račun o predujmu se ne priznaje kao dokaz o kupnji.

Dvostruko financiranje nije dozvoljeno. Trošak prijavitelja smije biti zajednički sufinanciran iz drugih javnih izvora, ali ukupni iznos primljenih sredstava iz različitih javnih izvora ne smije premašiti stvarni trošak prijavitelja kako bi se **izbjeglo dvostruko financiranje** (dokazuje se Skupnom izjavom).

U slučaju da se ustanovi dvostruko financiranje, prijavitelj će morati vratiti sredstva za koja je utvrđeno dvostruko financiranje.

Ako korisnik mjere stekne pravo na potporu u trenutku u kojem, u toku provedbe Javnog natječaja, preostane manji iznos sredstava od iznosa potpore na koji poduzetnik ima pravo, uz pristanak korisnika dodijelit će mu se potpora u preostalom iznosu planiranih namjenskih sredstava iz Proračuna Istarske županije. Ako korisnik ne pristane na primitak potpore u preostalom iznosu, preostala sredstva dodijeliti će se sljedećem korisniku koji zadovoljava sve uvjete ovog Javnog natječaja, prema redu zaprimanja prijave.

Nepovratne potpore se neće dodijeliti gospodarskim subjektima

* ukoliko su za istu namjenu u cijelosti primili potporu iz drugih izvora
* nad kojima je otvoren stečajni postupak ili predstečajna nagodba, koji se nalaze u postupku likvidacije te onima koji su obustavili poslovnu djelatnost ili im je račun u blokadi
* koji imaju dospjeli dug s osnova poreza i doprinosa za mirovinsko i zdravstveno osiguranje, osim ako im je sukladno posebnim propisima, odobrena odgoda plaćanja navedenih obveza
* potpora se ne može koristiti za kupovinu rabljene opreme
* koji su u postupku povrata državne potpore ili potpore male vrijednosti
* sezonskim obrtima
* samostalnim djelatnostima u zdravstvu koji imaju Ugovore s HZZO-om
* fizičkim osobama koje obavljaju kućnu radinost ili sporedno zanimanje
* Partnerskim i povezanim gospodarskim subjektima, ukoliko je jedan prijavitelj već ostvario pravo na potporu

**NEPRIHVATLJIVI TROŠKOVI**

Troškovi/izdaci za provođenje prihvatljivih aktivnosti moraju biti realni, odnosno odgovarati tržišnim cijenama. Materijalna i nematerijalna imovina mora biti kupljena od treće osobe, nepovezane s kupcem, mora se upotrebljavati isključivo u poslovnoj jedinici koja prima potporu (izuzetke zbog drugačijeg načina poslovanja treba dobro obrazložiti), te mora ostati u vlasništvu korisnika potpore najmanje 1 godinu od nabave.

Neprihvatljivi troškovi:

* amortizacija dugotrajne imovine nabavljene na temelju ovog Javnog natječaja
* ulaganja u kapital ili ulaganja u konsolidacijski zajam
* troškovi koji nisu nastali tijekom tekuće godine u kojoj je objavljen Javni natječaj
* porez na dodanu vrijednost (osim kod poduzetnika koji nije u sustavu PDV-a) te sve zakonom regulirane pristojbe nisu prihvatljiv trošak
* plaćanja u gotovini
* kamate na dug
* nenovčani doprinosi: nefinancijski doprinosi trećih strana koji ne uključuju bilo kakav izdatak za korisnika
* kupnja rabljene opreme
* reprezentacije, službena putovanja
* potrošni materijal, trgovačka roba i najam vozila i pokretnih strojeva
* kupnja vozila
* operativni troškovi
* globe, novčane kazne i troškovi spora
* troškovi vlastitog rada
* izdaci vezani za plaće zaposlenicima
* isplata bonusa osoblju
* kompenzacije
* i drugi troškovi koji nisu u skladu s ciljevima Javnog natječaja.

Članak 7.

Nepovratne novčane potpore koje su predmet ovog Programa dodjeljuju se na temelju provedenog postupka i kriterija propisanih ovim Programom i na temelju Javnog natječaja koje raspisuje Upravni odjel za gospodarstvo

 Javni natječaj sadrži:

* predmet javnog natječaja,
* ciljeve i prioritete javnog natječaja
* osigurana financijska sredstva
* prihvatljivi prijavitelji
* mjere za provođenje javnog natječaja
* zajednički uvjeti dodjele nepovratnih potpora
* neprihvatljivi troškovi
* podnošenje prijava i trajanje javnog natječaja
* obvezna dokumentacija
* procedura dodjele
* kriteriji i bodovanje zahtjeva
* potpore male vrijednosti sukladno uredbi Komisije (EU) br. 1407/2013
* ostale odredbe

Članak 8.

1. Prijava se podnosi na temelju Javnog natječaja.

2. Obavijest o objavi Javnog natječaja i Javni natječaj objavljuju se na službenoj web-stranici Istarske županije [www.istra-istria.hr](http://www.istra-istria.hr)

3. Prijava na Javni natječaj se podnosi isključivo putem elektroničke pošte na e-mail: potpore-ikt@istra-istria.hr.

4. uz prijavu se prilaže propisana dokumentacija navedena u Javnom natječaju, a po potrebi Upravni odjel za gospodarstvo može zatražiti i dodatnu dokumentaciju i/ili obrazloženje.

Provjeravati će se formalna ispravnost podnijetih prijava te se neće razmatrati:

* prijave zaprimljene izvan roka za dostavu prijava,
* prijave sa nepotpunom dokumentacijom,
* prijave u kojima nisu vidljive i obrazložene činjenice koje se iz njih trebaju utvrditi
* prijave koje nisu izrađene u skladu s Javnim natječajem i ovom Uputom.

***Obrada Prijava, isplata i kontrola***

Članak 9.

Povjerenstvo za obradu zahtjeva izvršit će administrativno-tehničku provjeru pristiglih prijava po Javnom natječaju, što uključuje provjeru pravovremenosti i potpunosti prijava, kao i njihovu usklađenost s uvjetima Javnog natječaja i ovog Programa.

Povjerenstvo obrađuje pristigle prijave po redoslijedu zaprimanja.

Nepotpune i nepravodobne prijave, kao i one koje se ne odnose na predmet Javnog natječaja, neće se razmatrati te će biti automatski izuzete od odlučivanja.

Nakon završene administrativno-tehničke obrade Povjerenstvo će provesti fazu evaluacije u kojoj će primjenom kriterija za bodovanje prijava odrediti koji su od prijavitelja prešli eliminacijski bodovni prag skupivši određeni broj bodova, i tako ostvarili pravo na dodjelu potpore.

Službeni oblik komunikacije je putem e-pošte potpore-ikt@istra-istria.hr.

***Kriteriji bodovanja***

Nakon završene administrativno-tehničke obrade Povjerenstvo će provesti fazu evaluacije u kojoj će primjenom kriterija za bodovanje prijava odrediti koji su od prijavitelja prešli eliminacijski bodovni prag skupivši minimalno 10 bodova od maksimalno 26 bodova.

Kriteriji za bodovanje prijava temeljem kojih Povjerenstvo ocjenjuje projekte prijavitelja u fazi evaluacije:

|  |  |
| --- | --- |
|  | **KRITERIJI ZA BODOVANJE PRIJAVA u EVALUACIJI (maks. 26 bodova)** |

|  |  |  |  |  |
| --- | --- | --- | --- | --- |
| 1 | Usklađenost zahtjeva s ciljevima javnog natječaja \* | U kojoj mjeri je zahtjev i predmet potpore podnositelja usklađen sa ciljevima javnog natječaja? | 1-5 | maks. 5 |
| 2. | Postotak vlastitog ulaganja u odnosu na neto vrijednost ukupnog ulaganja | Kriterij uzima u obzir omjer vlastitog ulaganja u odnosu na visinu ostvarive potpore. =50% **= 1 bod** >50% i < 79,9% **=3 boda**≥ 80% **=5 bodova** | 1- 5 | maks. 5 |
| 3. | Da li je prijavitelj bio korisnik nepovratnih potpora Istarske županije u zadnjih 5 godina?\*\* | * nije bio korisnik potpora**=5 bodova**
* potpora je korištena jednom**=3 boda**
* potpora je korištena u dva ili više navrata **=0 bodova**
 | 0-5 | maks. 5 |
| 4. |    Dodatni bodovi – vezani za zaposlene\*\* |  Smanjio se broj zaposlenih na neodređeno u 2023. godini u odnosu na 2022. godinu**= 0 bodova**Isti broj zaposlenih na neodređeno u 2023. godini u odnosu na 2022. godinu **= 3 boda**Veći broj zaposlenih na neodređeno u 2023. godini u odnosu na 2022. godinu **= 5 bodova** |    0-5 |    maks. 5 |
| 5.  | Dodatni bodovi vezani za pripadnost ranjivim skupinama | Subjekt malog gospodarstva je u većinskom privatnom vlasništvu mlade osobe (do navršenih 30 godina) **= 2 boda**Subjekt malog gospodarstva je u većinskom privatnom vlasništvu žene **= 2 boda**Subjekt malog gospodarstva zapošljava osobu s invaliditetom ili je vlasnik subjekta malog gospodarstva osoba s invaliditetom **= 2 boda** | 2-6 | Maks. 6 |

\* Boduje se opisni dio obrasca prijave za dodjelu potpore 2.2.

*\*\* Dokazuje se skupnom izjavom*

Ukupni bodovi računati će se na način da će svaki član povjerenstva zasebno izračunati zbroj bodova za svakog prijavitelja, a potom će se izračunati aritmetička sredina bodova svih članova povjerenstva. Prijave ocijenjene s manje od 10 bodova neće biti upućene u daljnju proceduru dodjele potpore.

Nakon bodovanja Povjerenstvo donosi Prijedlog Odluke o financiranju. Na temelju navedene Odluke, Župan donosi Zaključak o dodjeli nepovratne potpore u kojem se navode podaci o korisniku, iznos i namjena potpore. Po donošenju Zaključka, Upravni odjel za gospodarstvo obavještava korisnika putem e-maila o ishodu predanog zahtjeva. Ukoliko je potpora odobrena, s korisnikom se sklapa Ugovor.

Zahtjevi će se zaprimati do određenog roka u Javnom natječaju, odnosno do zatvaranja natječaja zbog iskorištenja sredstava (ukoliko se sredstva iskoriste prije krajnjeg roka za prijavu).

Lista poduzetnika kojima će biti isplaćene potpore po ovom Javnom natječaju, objaviti će se na mrežnoj stranici Istarske županije. O dodijeljenoj potpori male vrijednosti, izvješćuje se Ministarstvo financija Republike Hrvatske.

Korisnik sredstava je obvezan prije potpisa ugovora dostaviti, kao instrument osiguranja za slučaj nenamjenskog trošenja sredstava, a u svrhu provedbe Ugovora, zadužnicu ovjerenu kod javnog bilježnika na minimalno iznos ukupno odobrenih sredstava.

Trošak solemnizacije snosi korisnik financijske potpore. Zadužnica se korisniku potpore vraća nakon isteka jedne godine od dana potpisa ugovorne obveze.

Nakon potpisa ugovora i dostave zadužnice odobrena novčana sredstva doznačuju se na bankovni račun korisnika potpore.

Članak 10.

Kupljenu opremu za koju su odobrena sredstva Korisnik mora uvesti u svoj popis dugotrajne imovine, te je imati u funkciji najmanje 1 godinu i ne smije je prije roka od 1 godine prodati ili na bilo koji način otuđiti (darovati, uništiti).

Članak 11.

Podnositelj ima pravo podnijeti jednu prijavu za jednu mjeru prema uvjetima Javnog natječaja.

**III. PRIJELAZNE I ZAVRŠNE ODREDBE**

Članak 12.

Potpore koje se dodjeljuju po ovom Programu dodjeljuju se sukladno pravilima EU o pružanju državne potpore propisanim Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije – „de minimis“ potpore (''SL EU L352, 24.12.2013.) – u daljnjem tekstu Uredba o potporama male vrijednosti br. 1407/2013.

Poduzetnici koji predaju zahtjev za dodjelu potpore temeljem ovog Programa moraju zadovoljiti pravila navedena u prethodno navedenoj Uredbi, odnosno pravila koja su specificirana u nastavku.

Sukladno članku 2., točka 2. Uredbe o potporama male vrijednosti br. 1407/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Ovaj Program potpora ne odnosi se:

* na poslovne subjekte koji djeluju u sektoru primarne proizvodnje poljoprivrednih proizvoda,
* na potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda u slučajevima određenim niže navedenom uredbom,
* na potpore koje se dodjeljuju poduzetnicima koji djeluju u sektorima ribarstva i akvakulture,
* na potpore za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću te potpore koje se uvjetuju uporabom domaćih proizvoda umjesto uvezenih, a sve sukladno članku 1. stavku 1. točkama a) do e) Uredbe o potporama male vrijednosti br. 1407/2013.
* na potpore za kupovinu vozila za cestovni prijevoz tereta sukladno članku 3. točki 2. Uredbe o potporama male vrijednosti br. 1407/2013.

Sukladno članku 3. Uredbe o potporama male vrijednosti br. 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR tijekom razdoblja od tri fiskalne godine, a za poduzetnika koji obavlja cestovni prijevoz tereta za najamninu ili naknadu ne smije premašiti 100.000,00 EUR tijekom tri fiskalne godine te se ta navedena granica primjenjuje bez obzira na oblik ili svrhu potpore.

Sukladno članku 6. Uredbe o potporama male vrijednosti br. 1407/2013, podnositelj zahtjeva mora svom zahtjevu priložiti Izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Članak 13.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi o potporama male vrijednosti br. 1407/2013, a svaki korisnik potpore u obvezi je prilikom predaje zahtjeva predati ispunjen, potpisan i ovjeren obrazac pod nazivom Izjava o korištenim državnim potporama male vrijednosti.

Članak 14.

Potpisom zahtjeva i dostavom dokumentacije na Javni natječaj, a temeljem Opće uredbe (EU) broja 2016/679 Europskog parlamenta i vijeća od dana 27. travnja 2016. godine, korisnik sredstava, dozvoljava Županiji da koristi njegove osobne podatke radi:

* obrade zahtjeva za dodjelu nepovratne potpore
* oglašavanja i objavljivanja na službenim WEB i ostalim stranicama i očevidnicima Županije i Ministarstava
* sklapanju ugovora u svezi s predmetom zahtjeva

Članak 15.

Korisnik potpore je dužan omogućiti davatelju potpore kontrolu namjenskog utroška dobivene potpore. Ukoliko poduzetnik u skladu s Javnim natječajem ostvari pravo na potporu na temelju dostavljene neistinite dokumentacije, suprotno uvjetima utvrđenim Programom i Javnim natječajem ili se utvrdi da je za istu namjenu primio potporu iz drugih izvora, dobivena sredstva uvećana za zakonsku zateznu kamatu koja se obračunava od dana primitka iznosa, mora vratiti u Proračun Istarske županije, te se u sljedećih pet (5) godina isključuje iz svih programa sufinanciranja i subvencioniranja Istarske županije.

KLASA: 402-07/23-01/01

URBROJ: 2163-22/2-23-03

Pula, 19. rujna 2023.